Wit Wolf: koelbloedige moordenaar of slagoffer van sy tyd?
Barend Hendrik Strydom het agt mense op Strijdomplein in Pretoria doodgeskiet en nog 16 gewond. JACQUES PAUW het tydens die hofsaak in 1989 die vraag gevra of Strydom bloot gevoelloos is, en of sy agtergrond van hom 'n glimlaggende skieter gemaak het.
'N SKAMERIGE jong man met liefdeswoorde op sy lippe en moord in sy hart is vandeesweek tot verantwoording geroep voor dieselfde mense wat hy op 'n warm somersdag in November verlede jaar soveel pyn en lyding aangedoen het.
Honderde mense het dié week voor die Pretoriase Hooggeregshof saamgedrom om te sien hoe die gewese polisieman lyk wat eers vir sy swart slagoffers geglimlag het voordat hy hulle met sy 9 mm-pistool doodgeskiet het.
Barend Hendrik Strydom veg vandag vir sy lewe nadat hy Dinsdag skuldig bevind is op agt aanklagte van moord en 16 van poging tot moord...